Skjold_navn_lille_4f

**Til medlemmer, suppleanter m. fl. Af Vordingborg Kommunes Miljøråd**

Valdemarsgade 43

Postboks 200

4760 Vordingborg

Tlf. 55 36 36 36

www.vordingborg.dk

Sagsnr.: 13/555

Dokumentnr.: 35018/13

Sagsbehandler:

Paul Debois

Dir. 55 36 24 12

E-mail: pde@vordingborg.dk

09-04-2013

# Referat fra det 25. møde i Vordingborg Kommunes Miljøråd d. 8. april 2013

Deltagere: Erling B. Nielsen (formand) og Jørn Elo Hansen (næstformand), Vordingborg Kommune, Tommy Clausen, Danmarks Sportsfiskerforbund; Johnny Andersen, Danmarks Jægerforbund; Jan Nielsen, Dansk Kano og Kajakforbund; Henrik Dahl, Dansk Ornitologisk Forening; Peter Tillisch, Dansk Skovforening; Torben Nielsen, Dansk Landbrug; Aage Carlsen, Friluftsrådet (suppleant); Flemming Kruse, Peter Møller Kristensen og Paul Debois, Vordingborg Kommune.

Afbud/fraværende: Mikkel Bornø Clausen, Naturstyrelsen – Storstrøm; Kristoffer Buch Petersen/Jonas Christensen, Museerne; Bjarne Nielsen Friluftsrådet og Martin Vestergaard, Danmarks Naturfredningsforening.

**Referat:**

**Ad. 1) Godkendelse af dagsorden:**

Godkendt

**Ad. 2) Godkendelse af referatet fra mødet d. 28. januar 2013.**

Godkendt

På mødet d. 28. januar 2013 blev Miljørådet orienteret om, at Vordingborg Kommune har fået tilsagn fra Naturerhverv (grøn vækst puljen) om medfinansiering af projekt på 1,7 mill. kr. til sammenbinding af paddebestande.

På kommunalt areal i umiddelbar tilknytning administrationsbygningen i Langebæk, var der på mødetidspunktet ved at blive gravet 4 paddehuller og opsat hegn, så arealet efterfølgende kan afgræsses. Hos nabolodsejer graves yderligere 4 vandhuller og restaureres yderligere 3.

Flemming Kruse, Vordingborg Kommune orienterede om de igangværende aktiviteter.

Se i øvrigt referatet fra 28. januar 2013.

Rapporten: ”Natursekretariatet – Redegørelse 2012 og Handleplan 2013” blev omdelt til deltagerne.

Kan også ses på kommunens hjemmeside (sammen med de foregående års tilsvarende rapporter). Se under ”for borgere” ”Natur, vandløb, Grønne områder”.

**Ad. 3) Frivilligcharter.**

Frivilligrådet har sendt mail, materiale og spørgeskema om fornyelse af ”Frivilligcharter”. Frivilligrådet laver en folkehøring som forarbejde til fornyelsen af Frivilligcharteret. Høringen er også til Vordingborg Kommunes Miljøråd (grønne råd). Charter for samspil mellem det frivillige Danmark / Foreningsdanmark og det offentlige beskriver grundlæggende værdier og rammer for samspillet

Materialet var udsendt med dagsordenen til mødet.

Miljørådet besluttede efter en mindre debat ikke at svare på spørgeskemaet. Vordingborg Kommune svarer derfor på rådets vegne, at fornyelsen af ”Frivilligcharteret” har været diskuteret og rådet ikke har kommentarer i forbindelse med folkehøringen.

**Ad. 4) Markvildtlaug.**

Opfølgning på emnet fra mødet d. 28. januar.

Johnny Andersen, Danmarks Jægerforbund oplyste:

* At der har været møde i Bårse Samlingshus d. 19/2 med ca. 100 deltagere.
* At DOF og Biavlerne har medvirket til mødeorganisering.
* At der lægges op til bredt samarbejde.
* At der på Bårse mødet blev dannet markvildtlaug på Svinø (1-2), i Køng Mose og forventeligt i Langebæk området.
* At der på landsplan har været ca. 1000 deltagere til opstartsmøderne

Johnny nævnte, at der mangler område på Møn, men at det muligvis er undervejs.

Der udspandt sig efterfølgende en mindre debat om præmisserne for at få agerhøns til at etablere sig, og hvorfor det kan være svært at få agerhøns til at etablere sig på arealer, hvor de tidligere har været udbredte. Møn har erfaringsmæssigt vist sig at være et problemområde.

**Ad. 5) Tag temperaturen på friluftslivet.**

Arbejdsgruppen: Jan Nielsen, Dansk Kano og Kajakforbund; Bjarne Nielsen, Friluftsrådet og Peter Tillisch, Dansk Skovforening.

Jan Nielsen, fortalte om arbejdsgruppens videre overvejelser. Nedenfor Jans skriftlige referat fra gruppens seneste møde:

”Bjarne havde prøvet at finde ud af gennem Friluftsrådet, hvilke organisationer, der havde lokal repræsentation, men dette var umiddelbart ikke muligt. Derfor forsøgtes med en anden indgangsvinkel med fokus på faciliteter, service og formidling.

Hvad er friluftsliv? Undersøgelser viser at 90 % af alle friluftsaktiviteter sker ved enkeltpersoner tæt på boligen og kun 10 % gennem organiserede aktiviteter.

Indgangsvinklen faciliteter, service og formidling:

Fyrtårn. Kommunen skal have et fyrtårn i form af formidlingscenter på Farø, som er hovedindgangsporten til kommunen

Naturbaser. kommunen skal dækkes geografisk med faste naturbaser placeret på Avnø, Lekkendeskov området, Præstø området, og Klintholm havn (Nyord-Stege området)

Mobilbase. Kommunen anskaffer en mobilbase i form af en stor flytbar campingvogn (all in one)

Farø skal være hovedformidlingscenter for alle kommunens friluftstilbud. Den skal være bygningsbaseret med elektronisk formidling, have mulighed for omklædning og madpakkespisning og gerne svære en del af et velkomstcenter

Naturbaserne/ friluftsbaserne skal have følgende faciliteter: P-pladser, toilet, bord og bænke, renovation, bålplads, overnatningsmulighed. Faciliteterne kan være i bygning, skur eller shelter

Brugerne er alle grupper friluftsinteresserede. Ansvar for drift og vedligehold, skal ske ved lokal forankring i samarbejde med brugergrupper, organisationer og kommunen

Mobilbasen placeres på ca. 20 forskellige faste pladser rundt om i kommunen med faste intervaller og/eller tidspunkter. Den indrettes til flest mulige aktiviteter med udskifteligt udstyr. Den giver mulighed for at fokusere på flere naturområder med flere muligheder

Generelt. Butikker og forretninger kan medvirke på en temadag og kan vise produkter og services frem

Herudover:

Bjarne rykker for stifortegnelse og laver kort med naturbasernes placering

Det handler om at få vendt holdningen i kommunen til at være positiv, fremadrettet og engageret

Oplægget skal ikke være for afgrænset. Der skal være mulighed for andres ideer

Hvad mangler vi?

Skal der kobles aktiviteter på dette oplæg? Motionspladser, offentligt arrangerede ture, cykel og vandreruter, osv.

Kan dette oplæg danne grundlag for konference?

Hvordan passer dette initiativ ind i kommuneplaner, sundhedsplaner og andre kommunale (og private?) initiativer?”

Der blev nævnt, at der kan være behov for andre dele af kommunens forvaltning eks. ”Sundhed” og ”Kultur og Fritid” bidrager med input til det videre forløb.

Arbejdsgruppen efterspurgte kort og oplysninger om kommunale faciliteter og tiltag. Gruppen kommer med behovsoplæg. Der aftales et møde med Natursekretariatet med henblik på at udveksle oplysninger/materiale til arbejdsgruppens videre arbejde.

**Ad. 6) Gensidig orientering.**

* Orientering om status og proces i forhold til ”Konceptforslag for nedbørshændelser, katalog over virkemidler” jfr. henvendelse/brev fra Torben Nielsen, Dansk Landbrug om emnet.

Torben mener, at kataloget især indeholder grønne tiltag og for lidt om hvordan vandet transporteres væk fra problemområderne.

Konceptforslaget kan ses som bilag til Miljø- og Klimaudvalgets møde d. 19. februar 2013 pkt. 4.

Se kommunens hjemmeside under dagsordener og referater.

Erling. B. Nielsen, VK nævnte, at kommunalbestyrelsen afsatte 500.000 kr. i budget 2011 til at lave udredninger om, hvordan oversvømmelser kan styres.

Andre kommuner har samme problemstillinger og Erling omtalte møde i Næstved, hvor flere midt - og sydsjællandske kommuner efter indbydelse fra Næstveds borgmester diskuterede problemstillingen.

Erling omtalte problemstillingen i forhold til at de brugerfinansierede projekter, der kan gennemføres som led i klimatilpasning. Der er tale om få projekter, der i praksis opfylder betingelserne for i forhold til denne finansieringsform.

VK har lagt billet ind på Ulvshalebækken i 2013. Og 3 projekter i 2014.

Kataloget angiver eksempler på mulige virkemidler.

Flemming Kruse**,** VK sagde, at kataloget er del at arbejdet med at undgå utilsigtede oversvømmelser. Og at kataloget også indeholder virkemidler, der medfører bedre afvandingsevne. Rambøll (der ha udarbejdet kataloget) er blevet bedt om at forholde sig til rejste spørgsmål.

Emnet er på dagsordenen til næste Miljø- og Klimaudvalgsmøde d. 16. april 2013.

* Henrik Dahl, Dansk Ornitologisk Forening, fortalte, at et par vandrefalke har taget kassen på Møn broen i brug. Nævnte at 1/3 af alle danske vandrefalkepar yngler i VK.

Henrik spurgte til muligheden for at se (baggrunds)data i forbindelse med VVM – undersøgelser. Eks. vindmøller, motorveje og søer.

Peter Møller, VK ser på hvad der er muligt. Tilbagemelding senest i forbindelse med ekskursionen d. 17. juni.

* Jan Nielsen, Dansk Kano og Kajakforbund, fortalte, at Stege Roklub ønsker at lægge ture ud på Friluftsguiden. Kajak og roklubber mødes derom.

(Tilføjelse af referent: Jan hvis du henvender dig til Natursekretariatets naturvejleder Elise Hvelplund, kan hun oprette dig som indtaster, så I kan lægge ture ud på guiden).

* Johnny Andersen, Danmarks Jægerforbund fortalte om jagttidsforhandlingerne især i forhold til Ringdue. Da der stadig konstateres redeunger i begyndelsen af oktober måned, sker der næppe ændringer i jagttiden for ringduer.
* Peter Tillisch, Dansk Skovforening omtalte Skovens Dag d. 5. maj. Herunder et arrangement på Rosenfeldt.
* Torben Nielsen, Dansk Landbrug omtalte og uddelte en pjece ”Landmanden som Vandforvalter” undertitel Landmænd kan forhindre oversvømmelser. Der er tale om et netværksprojekt til udvikling af afværge - og tilpasningsforanstaltninger til de ny klimaforhold. Se mere på [www.vandforvalter.dk](http://www.vandforvalter.dk)

**Ad. 7) Evt.**

Mikkel Bornø Clausen, Naturstyrelsen var forhindret i at deltage i mødet. Mikkel sendte op til mødet en mail hvor der bl.a. stod.

*”Jeg er blevet opmærksom på en partnerskabsansøgning fra "Bogø`s fyrs venner". Projektet har min/NST fulde opbagning. Hvis det er muligt at sætte det på dagsordenen, vil det være fint at præsentere projektet til dagens møde. - Hvis rådet bakker op om projektet, vil jeg lave indstillingen til bevillingen, fristen er 1. maj”.*

Det var ikke muligt, at forholde sig til partnerskabsansøgningen, da VK ikke har set ansøgningen og ingen af de tilstedeværende havde kendskab til denne.

Hvis rådets opbakning skal indhentes inden 1. maj må der derfor - jfr. vores aftale i rådet – indhentes udtalelser fra de fire aftalepartnere: Friluftsrådet, Danmarks Naturfredningsforening, Naturstyrelsen og Vordingborg Kommune. De nævnte kan på rådets vegne forholde sig til ansøgningen.

Mikkel Bornø Clausen følger op på at indhente udtalelser og fremsende til Naturstyrelsen (centralt).

Næste ekskursion: d. 17. juni kl. 15.30 – 19.30 til Avnø Fjord med afslutning på Avnø Naturcenter, hvor der sker en orientering om arbejdet med spildevandsplanen.

Program følger senere.

Næste ordinære møde: d. 9. september kl. 17. – 19.30.

Med venlig hilsen

Paul Debois